Avainsanat

Tiivistelmä



Avainsanat

1. Yhteinen kauppapolitiikka - Väärennettyjen ja laittomasti valmistettujen tavaroiden markkinoille saattamisen estämiseksi toteutettavat toimenpiteet - Asetus N:o 3295/94 - Ulkoisessa passituksessa olevat tavarat kuuluvat asetuksen soveltamisalaan

(Neuvoston asetuksen N:o 2913/92 84 artiklan 1 kohdan a alakohta ja neuvoston asetuksen N:o 3295/94 1 artikla)

2. Yhteinen kauppapolitiikka - Väärennettyjen ja laittomasti valmistettujen tavaroiden markkinoille saattamisen estämiseksi toteutettavat toimenpiteet - Asetus N:o 3295/94 - Yhteisön toimivalta

(EY:n perustamissopimuksen 113 artikla (josta on muutettuna tullut EY 133 artikla) ja neuvoston asetus N:o 3295/94)

Tiivistelmä

1. Väärennettyjen ja laittomasti valmistettujen tavaroiden vapaaseen liikkeeseen luovutuksen, viennin, jälleenviennin tai suspensiomenettelyyn asettamisen kieltämistä koskevista toimenpiteistä annetun asetuksen N:o 3295/94 1 artiklaa on tulkittava siten, että sitä sovelletaan silloin, kun jonkin jäsenvaltion tulliviranomaiset tämän asetuksen nojalla väliaikaisesti pysäyttävät tässä jäsenvaltiossa tulliin kyseisessä asetuksessa tarkemmin määriteltyjen kaltaisia tavaroita, jotka on tuotu jostakin kolmannesta maasta ja passitettu toiseen kolmanteen maahan, ja pysäyttämistä on vaatinut sellainen oikeudenhaltijana oleva yhtiö, joka vetoaa oikeuksiensa loukkaamiseen ja jonka kotipaikka on kolmannessa maassa.

Kyseisen asetuksen 1 artiklan 1 kohdan a alakohdan mukaan asetusta sovelletaan väärennettyihin tai laittomasti valmistettuihin tavaroihin, jotka on todettu sellaisiksi yhteisön tullikoodeksista annetun asetuksen N:o 2913/92 84 artiklan 1 kohdan a alakohdan mukaisesti suspensiomenettelyyn asetettujen tavaroiden tarkastuksen yhteydessä. Viimeksi mainitun säännöksen mukaan ilmaisu "suspensiomenettelyyn asetetut tavarat" tarkoittaa muun muassa ulkoista passitusta, eli tullimenettelyä, jossa muut kuin yhteisötavarat voivat liikkua yhteisön tullialueella sijaitsevasta paikasta toiseen tuontitullitta tai ilman muitakaan yhteisön tullikoodeksin maksuja. Asetuksessa viitataan näin ollen nimenomaisesti siihen, että sitä sovelletaan yhteisön tullialueen kautta kulkeviin, kolmannesta maasta peräisin oleviin ja toiseen kolmanteen maahan matkalla oleviin tavaroihin. Tämän osalta ei juurikaan ole merkitystä, onko oikeudenhaltijan tai oikeudenhaltijalta oikeutensa johtavan henkilön kotipaikka jossakin jäsenvaltiossa vai yhteisön ulkopuolella.

( ks. 26-28 kohta sekä tuomiolauselman 1 kohta )

2. Koska yhteisöjen tuomioistuin on todennut, että yhteisöjen toimielimet saavat perustamissopimuksen 113 artiklan (josta on muutettuna tullut EY 133 artikla) nojalla itsenäisesti toteuttaa teollis- ja tekijänoikeuksien noudattamiseksi rajalla suoritettavia toimenpiteitä, yhteisöllä oli mainitun artiklan mukaisesti oikeus ottaa käyttöön yhteinen säännöstö suspensiomenettelyn ja ulkoisen passituksen yhteydessä tapahtuvaa tuoteväärennösten valvontaa varten. Yhteisöllä oli näin ollen toimivalta antaa väärennettyjen ja laittomasti valmistettujen tavaroiden vapaaseen liikkeeseen luovutuksen, viennin, jälleenviennin tai suspensiomenettelyyn asettamisen kieltämistä koskevista toimenpiteistä annettu neuvoston asetus N:o 3295/94.

Yhteisötavaroiden ulkoinen passitus ei myöskään ole sisämarkkinoista erillistä toimintaa. Se perustuu nimittäin oikeudelliseen rakennelmaan. Tähän menettelyyn siirretyistä tavaroista ei kanneta vastaavaa tuontitullia eikä niihin sovelleta muita kauppapoliittisia toimenpiteitä eli niitä kohdellaan siten kuin ne eivät olisi tulleet yhteisön alueelle. Tosiasiassa ne on tuotu kolmannesta maasta ja kulkevat yhden tai useamman jäsenvaltion kautta ennen niiden viemistä toiseen kolmanteen maahan. Kauttakululla voi olla välittömiä vaikutuksia sisämarkkinoihin varsinkin kun ulkoiseen passitukseen asetetut väärennetyt tavarat saatetaan saattaa vilpillisesti yhteismarkkinoille.

( ks. 32-34 kohta sekä tuomiolauselman 2 kohta )